
“เล่าเรื่องศาลปกครองไทย”


	ถ้าเราจะกล่าวว่า “ศาลปกครองไทยเป็นผลผลิต (Output) ที่เกิดจากวิวัฒนาการทางความคิดในระบบกฎหมายไทย ที่ได้รับอิทธิพลมาจากชาติมหาอำนาจตะวันตก” ก็คงไม่ผิดอะไร

	รากเหง้าของแนวความคิดอันเป็นที่มาในการจัดตั้งศาลปกครอง ทั้งที่เป็นแนวความคิดจากต่างประเทศและของประเทศไทยเอง จึงเป็นเรื่องที่น่าสนใจ รวมทั้งกระบวนการพัฒนากว่าจะเป็นศาลปกครองก็เป็นสิ่งที่น่าศึกษา ตลอดจนผลงานของศาลปกครอง หลังจากที่จัดตั้งมาแล้ว ๖ ปีและทิศทางการขับเคลื่อนการทำงานของศาลปกครองในอนาคต ที่ก้าวสู่สังคมโลก ก็เป็นสิ่งที่น่าชวนติดตาม

	งานเขียนชิ้นนี้ตั้งเป้าที่จะเล่าเรื่องราวดังกล่าว เหล่านี้ให้ผู้อ่านทราบ

	สำนักงานศาลปกครองขอขอบคุณมูลนิธิคอนราด อาเดนาวร์ ที่เห็นความสำคัญและให้งบประมาณสนับสนุนในการจัดพิมพ์ครั้งนี้ และหวังเป็นอย่างยจิ่งว่าผู้อ่านจะได้รับประโยชน์จากหนังสือ “เล่าเรื่องศาลปกครองไทย” สมดังวัตถุประสงค์แห่งการจัดพิมพ์ทุกประการ

หน้า 1

Common Law และระบบศาลเดี่ยว
กับ Civil Law และระบบศาลคู่


	การเสียสิทธิสภาพนอกอาณาเขตของประเทศไทยแก่ชาติมหาอำนาจตะวันตก ตั้งแต่สนธิสัญญาเบาริ่งที่ทำกับอังกฤษในพ.ศ.๒๓๙๘(ค.ศ.๑๘๕๕) จนถึงการเสียอิสรภาพทางศาลของไทยให้กับสหรัฐอเมริกาและฝรั่งเศส รวมทั้งชาติมหาอำนาจอื่นในเวลาต่อมา ส่งผลให้ฝรั่งต่างชาติ อ้างสิทธิไม่ต้องขึ้นศาลไทยทั้งที่กระทำความผิดในแผ่นดินไทย สภาพการณ์เช่นนี้ เป็นปัจจัยสำคัญที่ทำให้พระบาทสมเด็จพระจุลจอมเกล้าเจ้าอยู่หัว ตัดสินพระทัยที่จะปฏิรูประบบกฎหมายของประเทศไทยโดยเร่งด่วน

	ปัญหาที่เกิดขึ้นในขณะนั้นก็คือ ถ้าประเทศไทยจะปฏิรูประบบกฎหมาย ประเทศไทยควรจะเลือกระบบกฎหมายของชาติมหาอำนาจตะวันตกเป็นต้นแบบ

	ในขณะนั้นประเทศมหาอำนาจที่มีท่าทีคุกคามประเทศไทยอย่างรุนแรงมี ๒ ประเทศคือ อังกฤษ และฝรั่งเศส เพราะมีหลักฐานทางประวัติศาสต์ที่ยืนยันได้ว่า ในรัชสมัยของพระบาทสมเด็จพระจอมเกล้าเจ้าอยู่หัว อังกฤษและฝรั่งเศสมีความคิดที่จะยึดครองแผ่นดินไทยทั้งหมด เพื่อเอาประเทศไทยเป็นอาณานิคมของทั้งสองประเทศ โดยใช้แม่น้ำเจ้าพระยาเป็นพรมแดนแบ่งเขตดินแดน ซีกตะวันตกของประเทศให้เป็นของอังกฤษ กับซีกตะวันออกเป็นของฝรั่งเศส

	แต่ด้วยพระปรีชาสามารถของพระเจ้าอยู่หัวไทยในรัชกาลที่ ๔ และรัชกาลที่ ๕ ทำให้ประเทศไทยรอดพ้นจากการตกเป็นอาณานิคม ของทั้งสองชาติมหาอำนาจนี้ได้


หน้า 2

	เมื่อพิจารณาในบริบทของความเป็นแบบฉบับ (Benchmark) แห่งระบบกฎหมายของชาติมหาอำนาจทั้งสอง ที่ประเทศไทยสมควรจะเลือกนั้น อังกฤษก็ดีหรือฝรั่งเศสก็ดี ล้วนแต่เป็นประเทศต้นแบบสุดยอดของการมีระบบกฎกมาย และระบบศาลที่มีอิทธิพลจนป็นที่ยอมรับของนานาประเทศทั่วโลก ในระดับที่ก้ำกึ่งกัน

รูปภาพ ภาพลายเส้นสีแดงเป็นภาพหอไอเฟล ประเทศฝรั่งเศส 
และภาพหอนาฬิกาบิ๊กเบลน ประเทศอังกฤษ




	ระบบกฎหมายของอังกฤษและฝรั่งเศสแตกต่างกันอย่างไร ลองมาดูกัน

	อังกฤษใช้ระบบกฎหมายแองโกลแซกซอน ซึ่งเป็นกฎหมายที่ใช้ในประเทศเครือจักรภพอังกฤษ และประเทศที่พูดภาษาอังกฤษส่วนใหญ่ เช่น สหรัฐอเมริกา ออสเตรเลีย นิวซีแลนด์

	กฎหมายอังกฤษเกิดจากจารีตประเพณีไม่เป็นลายลักษณ์อักษร คำพิพากษาศาลจะถูกนับถือเสมือนเป็นที่มาของกฎหมาย (Source of law) กฎหมายที่ใช้ทั่วไปของประเทศอังกฤษมีลักษณะที่เรียกว่า กฎหามยสามัญธรรมดา หรือCommon Law ในขณะที่กฎหมายที่ออกโดยรัฐสภาจะเป็นกฎหมายเฉพาะเรื่อง ซึ่งเป็นข้อยกเว้นของกฎหมายทั่วไป ฉะนั้น การตีความกฎหมายลายลักษณ์อักษรที่ออกโดยรัฐสภาของอังกฤษ จึงนิยมตีความแบบคับแคบเคร่งครัด (Restrictive Interpretation)

	กฎหมายแองโกลแซกซอนของอังกฤษ เกิดจากผลแห่งความเจริญเติบโตทางประวัติศาสร์ทีละเล็กทีละน้อย ที่เดิมมีกฎหมายจารีตประเพณีท้องถิ่น ที่กระจัดกระจายแตกต่างกันตามพื้นที่ และมีศาลตามแว่นแคว้นต่างๆ จำนวนมากมายในช่วงแรก จนต่อมากษัติรย์ของอังกฤษเข้ารวบอำนาจ ขจัดอิทธิพลของเจ้าศักดินาในแต่ละท้องถิ่นต่างๆ จนหมดสิ้น และให้บังคับใช้กฎหมายกลางเพียงอันหนึ่งอันเดียวทั่วราชอาณาจักร เพื่อขจัดกฎหมายเดิมที่แตกต่างกันในแต่ละท้องถิ่น

	กฎหมายกลางนี้มีลักษณะเป็น Common Law ที่ทุกท้องถิ่นไม่รังเกียจที่จะใช้ นอกจากนี้ ยังมีการรวบรวมอำนาจการตัดสินคดี ไว้ที่ศาลส่วนกลางของพระมหากษัตริย์ไว้เพียงแห่งเดียวด้วย อังกฤษจึงมีระบบกฎหมายและระบบศาลหนึ่งเดียวของตัวเอง และระบบนี้ได้แพร่ขยายไปในกลุ่มประเทศที่เคยเป็นอาณานิคมของอังกฤษ เช่น อินเดีย สิงคโปร์ นิวซีแลนด์ อีกด้วย

	พัฒนาการทางประวัติศาสตร์ของประเทศอังกฤษ ไม่เหมือนพัฒนาการทางประวัติศาสร์ของประเทศฝรั่งเศส ส่งผลให้ระบบกฎหมายและรูปแบบศาลระหว่างสองประเทศนี้ แตกต่างกันโดยสิ้นเชิง

	ฝรั่งเศส เป็นประเทศที่ใช้ระบบกฎหมายแบบภาคพื้นยุโรป คือ เป็นประมวลกฎหมาย (Codification) หรือที่เรียกว่าระบบCivil Law ที่พัฒนามาจากกฎหมายโรมัน ซึ่งแตกต่างจากอังกฤษ


หน้า 3

	คำว่าประมวลกฎหมาย อาจารย์ ดร.หยุด แสงอุทัย อธิบายว่า หมายถึง ตัวบทกฎหมายที่เกิดจากการรวบรวมหลักเกณฑ์ และบทบัญญัติของกฎหมายที่กระจัดกระจายทั้งหลาย มารวมไว้ในที่แห่งเดียวกัน แล้วจัดเป็นหมวดหมู่ตามประเภทเรื่อง โดยมีข้อความอ้างอิงเท้าถึงซึ่งกันและกันอย่างเป็นระบบ

	ประมวลกฎหมายจึงต่างจากการเอากฎหมายหลายๆ ฉบับ ซึ่งบัญญัติเรื่องเดียวกันมาทำเป็นฉบับเดียวกัน (Amalgamation) โดยไม่มีการจัดให้เป็นระบบและบ่างแยกประเภทเรื่อง (Classification)ให้เรีบบร้อย

	ประเทศใช้ประมวลกฎหมาย คือประเทศในภาคพื้นยุโรป ซึ่งได้แก่ ฝรั่งเศส อิตาลี เยอรมัน สวิตเซอร์แลนด์ และออสเตรีย รวมทั้งประเทศที่เคยเป็นเมืองขึ้นของประเทศ ในภาคพื้นยุโรป เช่น กลุ่มประเทศในลาตินอเมริกา และแอฟริกา เป็นต้น

	เมื่อฝรั่งเศสใช้ระบบ Civil Law ซึ่งเป็นประมวลกฎหมาย นักกฎหมายฝรั่งเศสจึงใช้วิธีการแปลความกฎหมายจากตัวบทกฎหมายเป็นหลัก ทำนองการพิจารณาทจากหลักเกณฑ์ทั่วไปสู่เรื่องเฉพาะ (Deductive)

	ในขณะที่ระบบ Common Law ของอังกฤษ กลับพิจารณาจากเรื่องเฉพาะที่เป็นคำพิพากษาของศาล มาสะสมรวมเป็นหลักเกณฑ์ของกฎหมายทั่วไป ทำนองการพิจารณาจากเรื่องเฉพาะ มาสู่หลักเกณฑ์ทั่วไป (Inductive)

	คำพิพากษาของศาลในระบบฝรั่งเศส จึงเป็นเพียงการแปลความหมาย (Interpretation) ของกฎหมายที่มีอยู่ก่อนแล้ว มิใช่เป็นที่มาของกฎหมาย (Source of law) ดังเช่นคำพิพากษาศาลของประเทศอังกฤษ

	นอกจากนี้ วิธีการตีความกฎหมายของฝรั่งเศสก็แตกต่างจากนิติวิธีของอังกฤษ คือ นักกฎหมายฝรั่งเศสจะตีความกฎหมายตามเจตนารมณ์ ซึ่งหมายถึง การตีความแบบใจกว้าง (Liberal Interpretation) ได้แก่ การมองไกลถึงอนาคตโดยอาจจะตีความแบบจำกัดความ (Restrictive Interpretation) หรือตีแบบขยายความ (Extensive Interpretation) ก็ได้ ทั้งนี้ขึ้นอยู่กับเจตนารมณ์ของกฎหมายเป็นสำคัญ

	ส่วนในเรื่องของระบบศาล ฝรั่งเศสก็แตกต่างจากระบบศาลของอังกฤษโดยสิ้นเชิง ดังจะเห็นได้ว่า ฝรั่งเศสใช้ระบบ “ศาลคู่” ในขณะที่อังกฤษเป็นระบบ “ศาลเดียว” ซึ่งระบบศาลคู่นี้มิได้มีเพียงในประเทศฝรั่งเศสเท่านั้น หากแต่เป็นระบบที่แพร่หลายในกลุ่มประเทศในภาคพื้นยุโรป และประเทศอาณานิคมของประเทศในภาคพื้นยุโรป ทั้งในลาตินอเมริกาและอัฟริกาด้วย

	เหตุที่ระบบกฎหมายและระบบศาลของอังกฤษและฝรั่งเศส มีแนวความคิดแตกต่างกันอย่างสิ้นเชิงเช่นนี้ ศาสตราจารย์ ดร.บวรศักดิ์ อุวรรณโณ


หน้า 4

ได้ศึกษาวิเคราะห์ให้เห็นว่า ส่วนหนึ่งน่าจะมาจากพัฒนาการทางประวัติศาสตร์ของทั้งสองประเทศที่แตกต่างกัน

	ประวัติศาสตร์กฎหมายอังกฤษจะเริ่มต้นจากเดิม ที่มีระบบกฎหมายจารีตประเพณีและศาลกระจัดกระจาย แตกต่างกันในแต่ละท้องถิ่นทั่วประเทศ จนมาถึงการยึดและรวบรวมอำนาจศาลศักดินาท้องถิ่นทั้งหลาย มาไว้ที่ศาลยุติธรรมของกษัตริย์อังกฤษ เพียงศาลเดียวในเวลาต่อมา

	รวมทั้ง ในประวัติศาสตร์อังกฤษก็ยังเคยมีประสบการณ์ที่ไม่ดี จากการที่แยกศาลมาแล้ว จึงทำให้ประเทศอังกฤษหันมายึดระบบ “ศาลเดี่ยว” มาโดยตลอด

	ฉะนั้น การพยายามแยกศาลอื่นออกมาจากศาลยุติธรรม จึงเป็นเรื่องแปลกและขัดต่อความรู้สึกมาก สำหรับนักกฎหมายอังกฤษ

	แต่สำหรับฝรั่งเศส การแยกศาลออกมาจากศาลยุติธรรมกลับเป็นเรื่องที่สมควรกระทำ ฝรั่งเศสจึงเป็นประเทศที่มีระบบ “ศาลคู่” โดยเหตุที่ประวัติศาสตร์ฝรั่งเศสที่ผ่านมา เต็มไปด้วยความขัดแย้ง ต่อสู้แย่งอำนาจ ระหว่างศาลยุติธรรมกับกษัตริย์ของฝรั่งเศส ความพยายามจะปฏิรูประบบราชการของกษัตริย์หลายต่อหลายครั้ง ถูกขัดขวางโดยศาลยุติธรรม ซึ่งเป็นตัวแทนพิทักษ์ผลประโยชน์ของขุนนางศักดินาใหญ่ และนักบวช สุดท้าย กษัตริย์จึงใช้อำนาจถอนคดีปกครองมาจากศาลยุติธรรม แล้วมอบให้ Conseil du Roi ทำคดีปกครองโดยกษัตริย์เป็นประธานเอง ซึ่งศาลยุติธรรมก็ยิ่งพยายามขัดขวางหนักหน่วงขึ้น จนกระทั่งปฏิวัติใหญ่ฝรั่งเศส ค.ศ. ๑๗๘๙ จึงมีการร่างรัฐธรรมนูญแบ่งแยกอำนาจหน้าที่ทางปกครอง กับอำนาจหน้าที่ทางตุลาการออกจากกันอย่างเด็ดขาด พร้อมกับมีการออกรัฐบัญญัติ ห้าม ศาลยุติธรรมรับพิจารณาคดีเกี่ยวกับการกระทำทางปกครอง โดยให้ประชาชนที่เดือดร้อน ร้องขอความเป็นธรรมจากฝ่ายปกครอง และให้ฝ่ายปกครองเป็นศาลเอง!

	ในปี ๑๗๙๙ พระเจ้านโปเลียนก็ปฏิรูประบบนี้ใหม่ โดยจัดตั้งระบบสภาที่ปรึกษาแห่งรัฐ (Conseil d’ Etat) ซึ่งต่อมาได้พัฒนาโดยแยกตัวเป็นอิสระจนกลายเป็นศาลปกครองในที่สุด ▪


หน้า 5

ต้นแบบของระบบกฎหมายและศาล 
: ไทยจะเลือกแบบใด ?

	เมื่อทราบดีแล้วว่าอังกฤษและฝรั่งเศสเป็นสุดยอดต้นแบบของกฎหมาย และระบบศาลที่มีลักษณะแตกต่างกันโดยสิ้นเชิงแล้ว ก็กลับมาสู่ปัญหาที่ว่าการปฏิรูประบบกฏหมายไทย ในรัชสมัยของพระบาทสมเด็จพระจุลจอมเกล้าเจ้าอยู่หัวนั้น ประเทศไทยควรจะยืดถือระบบกฎหมายของปะเทศใดเป็นต้นแบบ?

	การที่จะพิจารณาตัดสินเลือกคงไม่ใช่เรื่องง่ายๆ เพระทั้งอังกฤษก็ดี ฝรั่งเศสก็ดี ล้วนแต่เชื่อมั่นในความเป็นต้นระบบกฎหมายของตน

	หากเลือกระบบกฎหมายของประเทศหนึ่งอีกประเทศก็อาจไม่ยอมรับ!

	แต่ด้วยพระปรีชาสามารถ พระบาทสมเด็จพระจุลจอมเกล้าเจ้าอยู่หัว ที่ได้ทรงมีกุศโลบายทางด้านการพัฒนากฎหมายอย่างดีเยี่ยมมาดำเนินการ ทำให้ประเทศไทยสามารถปฏิรูประบบกฎหมาย โดยทำให้ประเทศมหาอำนาจทั้งสองยอมรับได้ ในลักษณะ ชนะ-ชนะ (Win-Win Solution) ด้วยกันทั้งสองฝ่าย

	วิธีการก็คือ ประการแรกประเทศไทยเลือกที่จะนำระบบประมวลกฎหมายของฝรั่งเศส มาเป็นต้นแบบในการปฏิรูประบบกฎหมายไทย เพราะเป็นประมวลกฎหมายที่สามารถคัดลอกมาใช้ได้เลย ซึ่งจะสามารถปฏิรูป เปลี่ยนแปลงระบบกฎหมายไทยได้รวดเร็ว มากกว่าการนำเอาระบบฎหมายแบบ Common Law ของอังกฤษ มาใช้ รวมทั้งประกอบกับประเทศไทยประสงค์ที่จะเจริญรอยตามประเทศญี่ปุ่น ซึ่งสามารถยกเลิกสิทธิสภาพนอกอาณาเขต ที่เคยสูญเสียให้กับชาติฝรั่งมหาอำนาจได้สำเร็จ เพราะการนำระบบประมวลกฎหมายมาใช้ ทำให้ศาลญี่ปุ่นมีอำนาจชำระคดีต่างด้าว ที่ทำผิดกฎหมายในประเทศญี่ปุ่นได้


หน้า 6

รูปภาพ ภาพลายเส้นสีแดงเป็นภาพค้อนที่ใช้ในการพิพากษาคดี




	เมื่อประเทศไทยได้ตัดสินใจเลือกที่จะเอาระบบ ประมวลกฎหมายของฝรั่งเศสเป็นต้นแบบแล้ว วิธีที่จะทำให้ประเทศอังกฤษ ซึ่งมีระบบกฎหมายที่มีลักษณะตรงกันข้าม พอใจและยอมรับการปฏิรูประบบกฎหมายไทย ก็คือ ประเทศไทยได้ส่ง “คน”ไปเรียนกฎหมายที่ประเทศอังกฤษ โดยจะเห็นได้จากประวัติศาสตร์ว่า กรมหลวงราชบุรีดิเรกฤทธิ์ (ซึ่งถือว่าเป็นบิดาแห่งกฎหมายไทย) รวมทั้ง นักเรียนทุนที่เป็นข้าราชบริพารทั้งหลายในช่วงนั้น ล้วนไปศึกษากฎหมายที่ประเทศอังกฤษทั้งหมด

	การที่ประเทศไทยผสมผสานรูปแบบการพัฒนาคนและระบบกฎหมายไทยเช่นนี้ ทำให้การปฏิรูปกฎหมายประสบความสำเร็จอย่างราบรื่น และได้รับการยอมรับจากนานาประเทศชาติมหาอำนาจตะวันตก โดยเฉพาะทั้งจากอังกฤษและฝรั่งเศส จนทำให้ประเทศได้สิทธิสภาพนอกอาณาเขต กลับคืนมาในที่สุด เมื่อปี พ.ศ.๒๔๘๑ หลังจากที่สูญเสียเอกราชทางศาลให้กับชาติมหาอำนาจตะวันตก มานานกว่า ๗๐ ปี

	อย่างไรก็ตาม การปฎิรูปกฎหมายไทยโดยนำระบบประมวลกฎหมายแบบฝรั่งเศสมาใช้ แต่ส่งคนไปเรียนกฎหมายในอังกฤษนั้น ส่งผลให้นักกฎหมายไทยในสมัยนั้นคุ้นเคยกับระบบศาลแบบอังกฤษ คือ การมีระบบศาลเดี่ยว ความพยายามที่จะแยกศาลอื่นออกจากศาลยุติธรรม จึงเป็นเรื่องที่แปลกและไม่เห็นด้วย ฉะนั้น จึงไม่น่าแปลกใจที่ประเทศไทยในอดีต แม้ใช้ระบบประมวลกฎหมายแบบประเทศฝรั่งเศส แต่ก็หาได้มีระบบศาลคู่เช่นประเทศฝรั่งเศสไม่ เพราะที่ผ่านมาก่อนปี ๒๕๔๐ การมีศาลปกครองแยกออกมาจากศาลยุติธรรม ได้รับการสนับสนุนจากนักกฎหมายไทยน้อยมาก ▪


หน้า 7

กว่าจะมาเป็นศาลปกครอง

	เป็นที่ทราบดีว่า “ศาลปกครองไทย” ซึ่งได้ต้นแบบความคิดมาจากฝรั่งเศส เกิดขึ้นมาพร้อมกับรัฐธรรมนูญแห่งราชอาณาจักรไทย พุทธศักราช ๒๕๔๐ หลังจากที่ผ่านการใช้ความพยายาม และต่อสู้ทางความคิดเพื่อจัดตั้งเป็นเวลายาวนานกว่า ๑๓๐ ปี

	อาจจะกล่าวได้ว่ารูปแบบของศาลปกครองไทย ไม่เชิงเหมือนกับศาลปกครองของฝรั่งเศสที่เรียกว่า Council of State ทีเดียวนัก เพราะศาลปกครองฝรั่งเศสสังกัดอยู่กับฝ่ายบริหาร แต่การทำหน้าที่เป็นศาลปกครองของฝรั่งเศส จะมีอิสระเอกเทศ ฝ่ายบริหารก้าวก่ายมิได้

	Council of State จะทำหน้าที่เหมือนคณะกรรมการกฤษฎีกา และคณะกรรมการรับเรื่องราวร้องทุกข์ เช่นเดียวกับประเทศไทยที่ผ่านมา

	แม่แบบของศาลปกครองไทยซึ่งเป็นรูปแบบสถาบันศาลของฝ่ายตุลาการแท้ๆ น่าจะได้รับอิทธิพลมาจากประเทศเยอรมันนี ซึ่งเป็นประเทศที่ใช้ระบบประมวลบกฎหมาย เช่นกัน

	ปัจจุบันหากนับระยะเวลาจากวันที่ศาลปกครองจัดตั้งจริงๆ คือในวันที่๙ มีนาคม ๒๕๔๔ จนถึงวันนี้เป็นเวลารวม ๖ ปี แล้ว

รูปภาพ ภาพลายเส้นสีแดงเป็นภาพสถานที่ตั้งสำนักงานศาลปกครอง


หน้า 8

	รัฐธรรมนูญแห่งราชอาณาจักรไทยพุทธศักราช ๒๕๔๐ ทำให้ประเทศไทยเปลี่ยนจาก “ระบบศาลเดี่ยว” คือมีศาลยุติธรรมเพียวศาลเดียว ที่ทำหน้าที่ในการพิจารณาพิพากษาอรรถคดีทั้งปวง รวมถึงคดีปกครองด้วย มาเป็น “ระบบศาลคู่” คือมีศาลปกครองทำหน้าที่ในการพิจารณาพิพากษาคดีปกครอง แยกออกมาต่างหากจากศาลยุติธรรมด้วยกระบวนการยุติธรรมทางปกครอง ซึ่งมีลักษณะพิเศษเฉพาะ และมีความแตกต่างจากกระบวนการยุติธรรมทางแพ่ง ของศาลยุติธรรม

	ที่ผ่านมานักกฎหมาย นักวิชาการ ตลอดจนประชาชนทั่วไปมักคุ้นเคยกับกระบวนการยุตธรรมทางแพ่ง ซึ่งใช้ “ระบบกล่าวหา” ในการพิจารณาคดี แต่เมื่อเกิดมีศาลปกครองและกระบวนการยุติธรรมทางการปกครองขึ้น กระบวนการยุติธรรมทางปกครองจึงเปลี่ยนมาใช้ “ระบบไต่สวน” อันเป็นระบบที่อำนวยความเป็นธรรมให้กับประชาชนหรือผู้เดือดร้อนเสียหายในคดีปกครองได้มากขึ้น

	ก่อนที่จะมีศาลปกครองคดีปกครอง จะอยู่ในกระบวนการยุติธรรมทางแพ่งของศาลยุติธรรม ซึ่งใช้ระบบกล่าวหาในการพิจารณาคดี ระบบดังกล่าวหาในการพิจารณาคดี ระบบดังกล่าวนี้ การดำเนินคดีเป็นเรื่องของคู่ความเป็นสำคัญ การวินิฉัยชี้ขาดของผู้พิพากษาจึงขึ้นอยู่กับ ข้อเท็จจริงและพยานหลักฐานที่คู่ความได้นำเสนอเท่านั้น ผู้พิพากษาก็จะไม่ยุ่งเกี่ยวกับข้อเท็จจริง หรือพยานหลักฐานของคู่ความ เพราะกระบวนการยุติธรรมทางแพ่ง เป็นกรณีพิพาทระหว่างเอกชนซึ่งมีความเท่าเทียมกัน

	แต่คดีปกครองจะแตกต่างจากคดีแพ่ง แตกต่างจากคดีแพ่งเพราะเป็นข้อพิพาทที่เกิดขึ้นระหว่างรัฐกับเอกชน อันเกิดจากการปฏิบัติหน้าที่ หรือละเว้นการปฏิบัติหน้าที่ของเจ้าหน้าที่ของรัฐ ดังนั้น เอกชนย่อมเสียเปรียบในการที่จะนำพยาน หลักฐานต่างๆ มาต่อสู้ในคดี เพราะเอกสารหรือหลักฐานส่วนใหญ่ มักจะอยู่ในความครอบครองของทางราชการ คู่กรณีในคดีปกครองจึงอยู่ในฐานะที่ไม่เท่าเทียมกัน วิธีพิจารณาคดีของศาลปกครองจึงใช้ ระบบไต่สวน ซึ่งเป็นระบบตุลาการจะมีบทบาทสำคัญในการแสวงหาข้อเท็จจริง โดยในการแสวงหาข้อเท็จจริงดังกล่าว จะไม่ถูกจำกัดอยู่แต่เฉพาะข้อเท็จจริงหรือพยานหลักฐาน ที่คู่กรณียื่นหรือเสนอต่อศาลเท่านั้น ทั้งนี้ เพื่อให้ศาลได้ข้อมูลและพยานหลักฐานที่สมบูรณ์และเพียงพอ ในการพิจารณาวินิจฉัยคดีมากที่สุด

	จะเห็นได้ว่าโดยธรรมชาติของคดีปกครองนั้น มีความพิเศษและมีลักษณะแตกต่างจากคดีแพ่งทั่วไป ฉะนั้น การที่จะอำนวยความเป็นธรรมให้เกิดขึ้นได้ จึงต้องใช้วิธีการที่เฉพาะและแตกต่างจากคดีแพ่งปกติ ด้วยเหตุนี้ ความจำเป็นที่ต้องมีศาลปกครอง และกระบวนการวิธีพิจารณาพิเศษแตกต่างจากเดิมจึงเกิดขึ้น

	ศาสตราจารย์ ดร. อักขราทร จุฬารัตน ได้กล่าวถึงความเป็นมาของศาลปกครอง ในเรื่อง กว่าจะมาเป็นศาลปกครองในวันนี้ ว่ามิใช่เพียงว่า ศาลปกครองได้ถือกำเนิดขึ้นมาจาก รัฐธรรมนูญแห่งราชอาณาจักรไทย พุทธศักราช ๒๕๔๐ อันทำให้กระบวนการยุติธรรมทางปกครองในประเทศไทย เกิดขึ้นอย่างเป็นรูปธรรมเท่านั้น


หน้า 9

แท้จริงแล้ว แนวคิดหือความพยายามในการที่จะจัดตั้งศาลปกครองได้มีมายาวนานกว่า ๑๓๐ ปี แล้ว

	ตั้งแต่สมัยพระบาทสมเด็จพระจุลจอมเกล้าเจ้าอยู่หัว (รัชกาลที่๕) ในช่วงประมาน พ.ศ. ๒๔๑๗ ที่ได้ทรงพระกรุณาโปรดเกล้าฯ ให้ตราพระราชบัญญัติเคาน์ซิลออฟสเตด (Council of State) จัดตั้ง คณะที่ปรึกษาราชการแผ่นดิน ซึ่งมีหน้าที่หลัก ๒ ด้าน คือ เป็นที่ปรึกษาในการบริหารราชการแผ่นดินและในการร่างกฎหมาย กับอีกด้านหนึ่ง เป็นผู้พิจารณาเรื่องที่ราษฎรได้รับความเดือดร้อน หรือเสียหายจากทางราชการ ซึ่งหน้าที่ด้านนี้ก็คือ การวินิจฉัยชี้ขาดข้อพิพาททางปกครองในปัจจุบันนั่นเอง

	คณะที่ปรึกษาราชการแผ่นดินนี้ เป็นรูปแบบขององค์กรศาลปกครองที่ใช้กันอยู่ในบางประเทศ จึงถือได้ว่าองค์กรที่ทำหน้าที่ทำนองเดียวกับศาลปกครองนี้ ได้ถูกจัดตั้งขึ้นเป็นครั้งแรกในประเทศไทย และเป็นต้นแบบในการพัฒนาองค์กรศาลปกครองของไทยในเวลาต่อมา แต่เนื่องจากข้าราชการในสมัยนั้น ไม่เข้าใจวัตถุประสงค์ที่แท้จริงของเคาน์ซิลออฟสเตด การดำเนินงานจึงไม่เป็นไปตามพระราชประสงค์ และได้ถูกยกเลิกไปในที่สุด

	อย่างไรก็ตาม ความพยายามที่จะจัดตั้งองค์กรเพื่อทำหน้าที่ ในการพิจารณาเรื่องที่ราษฎรได้รับความเดือดร้อน เสียหาย จากราชการนั้น ยังคงมีอยู่อย่างต่อเนื่อง จนกระทั่งภายหลัง การเปลี่ยนแปลงทางการปกครอง พ.ศ. ๒๔๗๕ ได้มีการรื้อฟื้นแนวความคิดดังกล่าวขึ้นมาใหม่อีกครั้ง โดยการตรากฎหมายขึ้นอีกฉบับหนึ่ง เพื่อจัดตั้ง “คณะกรรมการกฤษฎีกา” โดยมีหน้าที่หลัก ๒ ด้าน เช่นเดียวกัน ได้แก่ การให้คำปรึกษาและร่างกฎหมาย กับการพิจารณาวินิจฉัยคดีปกครอง แต่หน้าที่ในประการหลังนี้ก็ยังคงมิได้มีการดำเนินงาน เนื่องจากยังไม่มีกฎหมายเฉพาะมากำหนดรายละเอียด

	ต่อมาได้มีการประกาศใช้พระราชบัญญัติ เรื่องราวร้องทุกข์ พุทธศักราช ๒๔๙๒ จัดตั้ง “คณะกรรมการเรื่องราวร้องทุกข์” ซึ่งทำหน้าที่พิจารณาวินิจฉัยเรื่องราวร้องทุกข์ของประชาชนที่ได้ยื่นไว้ เกี่ยวกับความเดือดร้อนเสียหายเนื่องจากการปฏิบัติหน้าที่ หรือละเว้นการปฏิบัติหน้าที่โดยมิชอบของเจ้าหน้าที่ของรัฐ ซึ่งเมื่อคณะกรรมการเรื่องราวร้องทุกข์วินิจฉัยแล้ว ผลเป็นอย่างไร ต้องแจ้งให้นายยกรัฐมลตรีเพื่อพิจารณาสั่งการตามที่เห็นสมควร ซึ่งนายกรัฐมนตรีจะสั่งการตามคำวินิจฉัย ของคณะกรรมการเรื่องราวร้องทุกข์หรือไม่ก็ได้ วิธีการดังกล่าวนี้ ได้ใช้อยู่เป็นเวลานานแต่ก็ยังไม่ได้ผลเต็มที่นัก เนื่องจากองค์กรดังกล่าวไม่มีอำนาจอย่างเต็มที่

	ความพยายามในการที่จะจัดตั้งศาลปกครองอย่างเต็มรูปแบบยังคงมีอยู่ต่อไป แม้จะหยุดชะงักบ้างในบางช่วง จนต่อมาในปี พ.ศ. ๒๕๒๒ ได้มีการปรับปรุงองค์กรที่ดังกล่าวขึ้นอีกครั้งหนึ่ง โดยได้รวมเอาคณะกรรมการการกฤษฎีกา และคณะกรรมการเรื่องราวร้องทุกข์เข้าด้วยกัน แล้วจัดตั้งเป็นองค์กรใหม่เรียกว่า “คณะกรรมการวินิจฉัยร้องทุกข์” แต่ก็ยังมิได้มีอำนาจเด็ดขาดในการวินิจฉัย ยังคงมีอำนาจเพียงเสนอความคิดเห็นต่อนายกรัฐมนตรี เพื่อพิจารณาสั่งการเท่านั้น


หน้า 10

	จากวิวัฒนาการในอดีตจนถึงการใช้ระบบร้องทุกข์ข้างต้นนั้น ทำให้เห็นถึงเตนารมณ์ที่ชัดเจนและความพยายามที่จะจัดตั้ง และพัฒนาระบบการวินิจฉัยชี้ขาดข้อพิพาททางปกครอง ที่ต้องการให้เป็นอีกระบบหนึ่ง แยกต่างหากจากระบบศาลยุติธรรม

	รัฐบาลทุกสมัยในระยะหลัง รวมทั้งผู้เกี่ยวข้องได้พยายามและให้การสนับสนุน ในการจัดตั้งศาลปกครองตามแนวดังกล่าว จนกระทั่ง ได้มีการแก้ไขเพิ่มเติมรัฐธรรมนูญแห่งราชอาณาจักรไทย พ.ศ ๒๕๓๔ ในปี พ.ศ ๒๕๒๘ ด้วยการบัญญัติให้มีการบัติญัญติ ให้มีศาลปกครองเป็นศาลอีกระบบหนึ่ง แยกต่างหากจากศาลยุติธรรม และจัดทำร่างกฎหมาย เพื่อปรับงานในส่วนร้องทุกข์ของคณะกรรมการกฤษฎีกา ให้เป็นศาลปกครองเต็มรูปแบบ จากนั้นมีการเปลี่ยนแปลงรัฐบาล อย่างไรก็ดี การจัดตั้งศาลปกครองตามแนวทางดังกล่าว ก็ยังไม่ได้รับการยอมรับอย่างเป็นเอกฉันท์จากทุกฝ่ายที่เกี่ยวข้อง

	จนในที่สุดรัฐธรรมนูญแห่งราชอาณาจักรไทย พุทธศักราช ๒๕๔๐ ได้มีบทบัญญัติให้จัดตั้งศาลปกครองขึ้นเป็นระบบศาลคู่ การต่อต้านความคิดในการจัดตั้งศาลปกครอง จึงได้ยุติลง และหลังจากนั้นก็ได้ตราพระราชบัญญัติจัดตั้งศาลปกครอง และวิธีพิจารณาคดีปกครอง พ.ศ.๒๕๔๒ เพื่อให้มีการจัดตั้งศาลปกครองขึ้นอย่างเป็นรูปธรรม สำหรับเป็นกลไกตรวจสอบการใช้อำนาจของทางราชการ และปกป้องสิทธิของประชาชน ตลอดจนคุ้มครองประโยชน์ของส่วนรวมให้ได้ดุลยภาพ รวมทั้งกำหนดไห้มีการจัดตั้ง “สำนักงานศาลปกครอง” ขึ้นเพื่อทำหน้าที่เป็นหน่วยธุรการสนับสนุนงานของศาลปกครอง

	ศาลปกครองจึงได้กำหนดขึ้นมา หลังจากที่มีการต่อสู้ผลักดันกันมาเป็นเวลายาวนาน แม้ว่าในช่วงเวลาที่ผ่านมาจะเกิดปัญอุปสรรคต่างๆ เช่น การเปลี่ยนแปลงการปกครอง การจัดตั้งองค์กรขึ้นทำหน้าที่ดังกล่าวแต่ไม่มีอำนาจเด็ดขาดและการถูกต่อต้านจากบางกลุ่ม แต่การดำเนินการทั้งหลายที่ผ่านมา ถือเป็นการวางรากฐานที่สำคัญยิ่ง ต่อการเกิดศาลปกครองขึ้นในปัจจุบัน ▪

รูปภาพ ภาพลายเส้นสีแดงเป็นภาพอนุสาวรีย์ประชาธิปไตย


หน้า 11

ผลงาน ๖ ปีที่ผ่านมา
(พ.ศ. ๒๕๔๔ – ๒๕๔๙)

	นับแต่ศาลปกครองได้เปิดทำการขึ้นในวันที่ ๙ มีนาคม ๒๕๔๔ จนถึงวันที่ ๙ มีนาคม ๒๕๕๐ บัดนี้เป็นเวลารวม ๖ ปีแล้ว ที่ศาลปกครองได้ทำหน้าที่ในการอำนวยความเป็นธรรม ให้เกิดขึ้นในสังคมอย่างต่อเนื่องมาตลอด

รูปภาพ ภาพลายเส้นสีแดงเป็นภาพสถานที่ตั้งสำนักงานศาลปกครอง

	หากนับคดีที่เข้าสู่การพิจารณาของศาลปกครองทั้งหมด ตั้งแต่เปิดทำการจนถึงวันที่ ๓๑ ธันวาคม ๒๕๔๙ มีจำนวนทั้งสิ้น ๓๔,๗๐๔ คดี โดยศาลปกครองได้พิจารณาแล้วเสร็จ ๒๕,๘๙๔ คดี คิดเป็นร้อยละ ๗๔.๖๑ ของคดีรับเข้าทั้งหมด และอยู่ระหว่างการพิจารณา ๘,๘๑๐ คดี คิดเป็นร้อยละ ๒๕.๓๙ ของคดีรับเข้าทั้งหมด สำหรับคดีที่อยู่ระหว่างการพิจารณาของศาลปกครอง ส่วนใหญ่เป็นคดีที่รับเข้าในปี พ.ศ. ๒๕๔๙ คิดเป็นร้อยละ ๔๙.๖๔ ของคดีที่อยู่ระหว่างการพิจารณาทั้งหมด

	เมื่อพิจารณาสถิติคดีที่มีการยื่นฟ้องต่อศาลปกครอง ตั้งแต่ศาลเปิดทำการจนถึงวันที่ ๓๐ มิถุนายน ๒๕๔๙ พบว่า คดีที่เป็นข้อพิพาทขึ้นสู่ศาลปกครองมากที่สุด ๓ อันดับแรกได้แก่ คดีพิพาทเกี่ยวกับการบริหารงานบุคคล คิดเป็นร้อยละ ๒๒.๕๓ ของจำนวนคดีที่รับเข้ามาทั้งหมด คดีพิพาทเกี่ยวกับการเวนคืนอสังหาริมทรัพย์ และการละเมิดหรือความรับผิดอย่างอื่น ของหน่วยงานทางปกครอง หรือเจ้าหน้าที่ของรัฐ ร้อยละ ๑๙.๓๑


หน้า 12

และคดีพิพาทเกี่ยวกับที่ดิน สาธารณสมบัติของแผ่นดินและทรัพยากรธรรมชาติ ร้อยละ ๑๖.๐๐

	นอกจากนี้ หน่วยงามระดับกระทรวงที่ถูกฟ้องคดีมากที่สุด ๓ อันดับแรก คือ กระทรวงมหาดไทย กระทรวงศึกษาธิการ และกระทรวงคมนาคม ตามลำดับ หน่วยงานระดับกรม คือ กรมที่ดิน กรมการปกครอง และ กรมทางหลวง หน่วยงานระดับองค์กรปกครองส่วนท้องถิ่น ได้แก่ กรุงเทพมหานคร องค์การบริหารส่วนตำบล และ เทศบาล

	ผลการดำเนินงานของศาลปกครอง ๖ ปีที่ผ่านมาเป็นเครื่องยืนยันและพิสูจน์ได้ว่า ศาลปกครองเป็นกลไกสำคัญในการตรวจสอบการใช้อำนาจของทางราชการ เพื่อปกป้องคุ้มครองสิทธิของปรปะชาชน ตลอดจนคุ้มครองประโยชน์ส่วนรวมให้ได้ดุลยภาพ นอกจากนี้ คำพิพาทษาของศาลปกครองยังเป็นการสร้างบรรทัดฐาน ในการปฏิบัติราชการที่ดีของฝ่ายปกครองอีกด้วย

	ตัวอย่าง คำพิกพากษาสำคัญของศาลปกครองสูงสุด ที่สามารถยกมาอ้างอิงเป็นแนวบรรทัดฐาน สำหรับการปฏิบัติงานของเจ้าหน้าที่ของรัฐ ที่ผ่านมามีจำนวนมากมาย ซึ่งพอจะหยิบยกคดีเด่นๆ มาเป็นตัวอย่างให้เห็นได้ดังนี้

	คดีแรก ผู้ฟ้องคดีเป็นเพียงชาวบ้านธรรมดาในต่างจังหวัด เห็นว่าเจ้าหน้าที่ของโรงพยาบาลของรัฐแห่งหนึ่ง ที่ผู้ฟ้องคดีพาลูกไปรักษา ปฏิบัติหน้าที่ไม่ถูกต้องในการเรียกเก็บเงิน ค่าบำรุงรักษาพยาบาลบุตรของผู้ฟ้องคดี เป็นจำนวนเงิน ๒๐ บาท ทั้งที่บุตรของผู้ฟ้องคดีเป็นผู้มีบัตรสวัสดิการประชาชน ด้านการรักษาพยาบาลตามระเบียบสำนักนายกรัฐมนตรี (บัตร สปร) ซึ่งกฎหมายกำหนดให้ผู้มีบัตรดังกล่าว มีสิทธิได้รับการรักษาพยาบาลตามโรงพยาบาลที่กำหนดไว้ในบัตร โดยไม่ต้องเสียค่ารักษาพยาบาลหรือค้าใช้จ่ายใดๆ

	ศาลปกครอองกลางพิจารณาแล้วพิพากษาให้โรงพยาบาล (ผู้ถูกฟ้องคดี) คืนเงินที่เรียกเก็บจำนวน ๒๐ บาทให้แก่ผู้ฟ้องคดีเนื่องจากเห็นว่า เงินค่าบำรุงที่ทางโรงพยาบาลเรียกเก็บนั้น ถือเป็นส่วนหนึ่งของค่ารักษาพยาบาล ที่บุตรของผู้ฟ้องคดีมีสิทธิในการรักษาอยู่แล้ว การเรียกเก็บเงินค่าบำรุงจากบุตรของผู้ฟ้องคดีดังกล่าว จึงไม่ชอบด้วยกฎหมาย (คดีหมายเลขแดงที่ ๖๖๖/๑๕๔๗)

	คดีนี้ผู้ฟ้องคดีได้ยื่นฟ้องและต่อสู้คดีทางไปรษณีย์ ซึ่งจุดมุ่งหมายของผู้ฟ้องคดีคงมิใช่เพียงการอยากได้เงิน ๒๐ บาท คืนมา หากแต่เป็นความชอบธรรมต่างหาก ที่ผู้ฟ้องคดีประสงค์จะได้รับ คดีนี้จึงถือเป็นตัวอย่างที่แสดงถึงความพยายามต่อสู้ เพื่อแลกกับความถูกต้องเป็นธรรมมิใช่เพื่อตัวเงิน

	คดีที่สอง ขอนำเสนอคดีเกี่ยวกับเรื่องหลักความเสมอภาค อันเป็นคดีที่คนในแวดวงกฎหมายต้องจดจำ กรณีทนายความรูปกายพิการ (ลักษณะเดินขากะเผลก กล้ามเนื้อแขนขาลีบ กระดูกสันหลังคด ได้รับการผ่าตัดดามเหล็กไว้ที่กระดูกสันหลัง) ได้ยื่นฟ้องคณะกรรมการอัยการต่อศาลปกครอง

เหตุที่คณะกรรมการอัยการมีมติไม่รับสมัครตนในการสอบคัดเลือก เพื่อบรรจุเป็นข้าราชการอัยการในตำแหน่งอัยการผู้ช่วย ด้วยเหตุที่เห็นว่าผู้ฟ้องคดีเป็นผู้มีบุคลิคภาพ และร่างกายไม่เหมาะสมที่จะเป็นข้าราชการอัยการ

	คนทั่วไปอาจเข้าใจหลักความเสมอภาพว่า คือ “การปฏิบัติต่อทุกคนอย่างเท่าเทียมกัน” แต่หลักความเสมอภาคที่ถูกต้องนั้น คือ “การปฏิบัติต่อบุคคลที่เหมือนกันในสาระสำคัญที่เหมือนกัน และปฏิบัติต่อบุคคลที่แตกต่างกัน ในสาระสำคัญที่แตกต่างกัน”

	ดังเช่นคดีนี้ที่ขัดกับหลักการดังกล่าว เนื่องจากเมื่อพิจารณาตามข้อเท็จจริงแล้ว รูปกายพิการของผู้ฟ้องคดี มิได้เป็นอุปสรรคในการทำงานแต่อย่างใด ที่ผ่านมาผู้ฟ้องคดีได้ประกอบวิชาชีพทนายความ ซึ่งได้เคยปฏิบัติงานในห้องพิจารณาคดี โดยยืนซักถามและถามค้านพยานในศาล โดยไม่เคยขออภิสิทธิ์กรณีใดเป็นพิเศษ เคยออกไปปฏิบัติหน้าที่ในต่างจังหวัดโดยขับรถยนต์ส่วนตัว ผู้ฟ้องคดีสามารถปฏิบัติงานได้เช่นเดียวกับทนายความทั่วไป ซึ่งก็คล้ายกับการปฏิยบัติงานของข้าราชการอัยการ

	การที่คณะกรรมการมีมติไม่รับสมัครผู้ฟ้องคดี โดยไม่ได้พิจารณาถึงความสามารถที่แท้จริง ในการปฏิบัติงานของผู้ฟ้องคดี จึงไม่มีเหตุผลหนักแน่นควรค่าแก่การรับฟัง (คดีหมายเลขแดงที่ อ.๑๔๒/๒๕๔๗

	คดีที่สาม คดีนี้หลายท่านจำกันได้ในที่ศาลปกครองสูงสุดมีคำพิพากษา ตัดสินเราได้เห็นน้ำตาแห่งความดีใจ ที่เกิดขึ้นหลังจากการร่วมต่อสู้กันมายาวนาน ของชาวแม่อายกว่าหนึ่งพันคน

	เหตุแห่งการฟ้องคดีเนื่องจากเดิมชาวแม่อายกลุ่มดังกล่าว ได้รับการอนุมัติให้เพิ่มชื่อในทะเบียนบ้าน และออกบัตรประจำตัวประชาชนจากนายอำเภอคนก่อน ซึ่งถือเป็นอำนาจของนายอำเภอที่สามารถอนุมัติเพิ่มชื่อ และรายการบุคคลในทะเบียนบ้านได้

	ต่อมานายอำเภอซึ่งเป็นคนละคนกับที่อนุมัติ ให้เพิ่มชื่อชาวแม่อายดังกล่าวในทะเบียนบ้าน ได้มีคำสั่งถอนชื่อชาวแม่อายจำนวน ๑,๒๔๓ คน ออกจากทะเบียนราษฎร เนื่องจากมีการร้องเรียนจนนำไปสู่การตรวจสอบ พบว่า ชาวแม่อายจำนวนดังกล่าวมีประวัติเป็นชนกลุ่มน้อย และมิได้มีสัญชาติไทย ชาวแม่อายกลุ่มดังกล่าวจึงนำเรื่องขึ้นสู่ศาลปกครอง เพื่อร้องขอความเป็นธรรม

	ศาลปกครองสูงสุดเห็นว่า คำสั่งของนายอำเภอที่เพิกถอนสัญชาติชาวแม่อายจำนวน ๑,๒๔๓ คนนั้น เป็นคำสั่งทางปกครองที่ต้องปฏิบัติตามหลักเกณฑ์ของ พ.ร.บ. วิธีปฏิบัติราชการทางปกครองฯ ซึ่งเป็นกฎหมายกลางที่กำหนดมาตรฐานขั้นต่ำ ของการปฏิบัติราชการทางปกครองไว้ใน มาตรา ๓๐ วรรคหนึ่ง ที่ว่า ในกรณีที่คำสั่งทางปกครองอาจกระทบถึงสิทธิของคู่กรณี มีโอกาสที่จะได้รับทราบข้อเท็จจริงอย่างเพียงพอ และมีโอกาสโต้แย้งและแสดงพยานหลักฐานของตนเสียก่อน

	เมื่อคำสั่งเพิกถอนสัญชาติของนายอำเภอ เป็นการออกคำสั่งทางปกครองคำสั่งใหม่ ที่เกิดจากดุลพินิจของนายอำเภอเอง มิได้เกิดจากคำขอของบุคคลกลุ่มดังกล่าว นายอำเภอจึงต้องแจ้งข้อเท็จจริงให้ผู้รับผลกระทบทุกคนได้ทราบ ก่อนที่จะออกคำสั่งทางปกครอง เพื่อให้ผู้ที่ได้รับผลกระทบได้มีโอกาสโต้แย้ง แสดงพยานหลักฐานของตน ในการเป็นผู้มีสัญชาติไทยเสียก่อน แต่นายอำเภอกลับดำเนินการออกคำสั่งเลย โดยมิได้ปฏิบัติตามหลักเกณฑ์ และขั้นตอนที่กฎหมายกำหนดไว้ คำสั่งของนายอำเภอที่จำหน่ายชื่อของบุคคลกลุ่มดังกล่าวออกจากทะเบียนบ้าน จึงเป็นคำสั่งทางปกครองที่ไม่ชอบด้วยกฎหมาย

	ศาลปกครองสูงสุดจึงพิพากษาให้เพิกถอนคำสั่งของนายอำเภอ ที่ให้จำหน่ายชื่อของบุคคลดังกล่าวออกจากทะเบียนบ้าน เป็นผลให้บุคคลกลุ่มดังกล่าวจำนวน ๑,๒๔๓ คนกลับคืนสู่สถานนะเดิม (คดีหมายบเลขแดงที่ อ.๑๑๗/๒๕๔๘)

	คดีที่สี่ เป็นเรื่องการดำเนินการแปรรูปการไฟฟ้าฝ่ายผลิตแห่งประเทศไทย (กฟผ.) ที่ไม่ชอบด้วยกฎหมาย ซึ่งเป็นคดีหนึ่งที่ประชาชนทั่วทั้งประเทศต่างเฝ้ารอ คำพิพากษาของศาลปกครองอย่างใจจดใจจ่อ เนื่องจากคดีดังกล่าวมีผลต่อประเทศชาติและประชาชนอย่างมาก เพราะเรื่องของไฟฟ้าถือเป็นเรื่องสำคัญในการดำรงชีวิตของทุกคน จนกระทั่งวันที่ ๒๓ มีนาคม ๒๕๔๙ ศาลปกครองสูงสุดได้มีคำพิพากษาตัดสิน ให้เพิกถอนการแปรรูป กฟผ. ด้วยเหตุผลที่ว่า ศาลพบความไม่เป็นกลางของคณะกรรมการเตรียมการจัดตั้งบริษัท กฟผ. อีกทั้ง การดำเนินการเปลี่ยนสถานะของ กฟฝ. ดังกล่าว รัฐได้ดำเนินการโดยไม่ถูกต้อง และไม่เป็นไปตามขั้นตอนตามที่ พ.ร.บ. ทุนรัฐวิสาหกิจ ได้กำหนดไว้

	สำหรับในส่วนที่เกี่ยวกับทรัพย์สินของ กฟผ. ที่เป็นสาธารณสมบัติของแผ่นดินนั้น ซึ่งตามข้อเท็จจริง ทรัพย์สินดังกล่าวได้มาจากการเวนคืนเพื่อก่อสร้างโรงไฟฟ้า และสิทธิเหนือพื้นดินเกี่ยวกับระบบส่งไฟฟ้าและสายส่งไฟฟ้าทั้งหมด ซึ่งเป็นทรัพย์สินอันติดอยู่กับที่ดินและเป็นอสังหาริมทรัพย์ตามกฎหมาย จึงเป็นสาธารณสมบัติของแผ่นดิน ที่ใช้เพื่อประโยชน์ของแผ่นดินโดยเฉพาะ ซึ่งไม่อาจโอนไปให้บริษัท กฟผ. จำกัด (มหาชน) ได้

	ศาลปกครองสูงสุดเห็นว่า การดำเนินการในขั้นตอนที่เป็นสาระสำคัญ ในการเปลี่ยนทุนของการไฟฟ้าฝ่ายผลิตแห่งประเทศไทย เป็นหุ้นของบริษัท กฟผ. จำกัด (มหาชน) ไม่ชอบด้วยกฎหมาย (คดีหมายเลขแดงที่ ฟ.๕/๒๕๔๙)

	คดีที่ห้า คำพิพากษาของศาลในคดีนี้ถือเป็นการยืนยันว่า ศาลปกครองมีอำนาจในการตรวจสอบ การใช้อำนาจตามกฎหมายของกกต. กรณีที่มีผู้ฟ้องขอให้ศาลพิพากษาว่า การเลือกตั้งเมื่อวันที่ ๒ เมษายน ๒๕๔๙ ไม่ชอบด้วยกฎหมาย

รูปภาพ ภาพลายเส้นสีแดงเป็นภาพค้อนที่ใช้ในการพิพากษาคดี

	ศาลปกครองกลางพิเคราะห์ว่า การใช้อำนาจของ กกต.มีทั้งกรณีที่ใช้อำนาจตามบัญญัติของรัฐธรรมนูญโดยตรง ซึ่งไม่อยู่ในอำนาจของศาลปกครอง แต่การใช้อำนาจของ กกต. ในการออกกฎและบังคับใช้กฎหมาย หรือกฎหมายการออกคำสั่งมีมติ หรือการกระทำอื่นใด เช่น อำนาจออกข้อกำหนดเป็นแนวทางปฏิบัติหน้าที่ ของผู้ที่ได้รับแต่งตั้งให้มีอำนาจหน้าที่เกี่ยวข้องกับการเลือกตั้ง ถือเป็นกรณีการใช้อำนาจทางปกครอง ที่อยู่ในอำนาจของศาลปกครองที่จะตรวจสอบได้

	ดังนั้น กรณี กกต. มีมติปรับผังการจัดคูหาเลือกตั้ง ซึ่งมีลักษณะเป็นการออกข้อกำหนด ที่เป็นแนวทางการปฏิบัติหน้าที่ของผู้ที่ได้รับการแต่งตั้ง ให้มีอำนาจหน้าที่เกี่ยวข้องกับการเลือกตั้ง อันเป็นการใช้อำนาจตาม พ.ร.บ. ประกอบรัฐธรรมนูญ ว่าด้วยคณะกรรมการเลือกตั้งฯ กรณีจึงเป็นคดีพิพาทเกี่ยวกับการที่ กกต. ใช้อำนาจทางปกครองออกกฎ และสำนักงานคณะกรรมการการเลือกตั้ง บังคับใช้กฎโดยมิชอบด้วยกฎหมาย อันเป็นคดีพิพาทที่อยู่ในอำนาจของศาลปกครอง

	ส่วนเนื้อหาของคดี ศาลได้พิจารณาแล้วเห็นว่า การปรับผังเลือกตั้งโดยการตั้งคูหาหันหน้าเข้าหาผนัง ทำไห้ผู้ลงคะแนนเสียงต้องหันหลังออกด้านนอก โดยที่ไม่มีฉากกั้นบังสายตาของบุคคลอื่น ประกอบกับภาพถ่ายในหนัวสือพิมพ์ และจากแผ่น VCD ที่ผู้ฟ้องคดีนำเสนอต่อศาล จึงเชื่อได้โดยปราศจากข้อสงสัยว่า เจ้าหน้าที่ประจำหน่วยเลือกตั้ง ตลอดจนลุคคลอื่นสามารถสังเกตเห็นพฤติกรรมของผู้ที่กำลังออกเสียง และสามารถคาดเดาการออกเสียงได้ อันเป็นการละเมิดหลักการออกเสียงโดยลับ ซึ่งเป็นสาระสำคัญของการปกครองระบอบประชาธิปไตย และขัดต่อมาตรา ๑๐๔ ของรัฐธรรมนูญฉบับ ๒๕๔๐ ที่กำหนดให้การออกเสียงเลือกตั้งต้องเป็นไปโดยลับ ศาลปกครองกลางจึงพิพากษาให้เพิกถอนการเลือกตั้งดังกล่าว (คดีหมายเลขแดงที่ ๖๐๗-๖๐๘/๒๕๔๙)

	ตัวอย่างคดีหลากหลายทั้ง ๕ คดีที่ยกมา เป็นคดีดังที่รู้กันทั่วไปผ่านทางสื่อมวลชน จากจำนวนคดีนับร้อยที่ศาลได้ตัดสินไปแล้ว คดีเหล่านี้จึงเสมือนเป็นกระจกสะท้อนให้เห็นถึงธรรมชาติของของคดีปกครอง ที่จะเกี่ยวข้องวนเวียนอยู่กับความเดือดร้อนของประชาชนที่ถูกกระทำโดยฝ่ายรัฐ จนเป็นเหตุให้อาจสร้างความเสียหายต่อราชการ และต่อประเทศได้

	ฉะนั้น หากไม่มีศาลปกครอง เชื่อแน่ว่าประเด็นปัญหาเหล่านี้อาจจะไม่ได้รับการแก้ไขเยียวยาได้เช่นนี้ ▪

๖ ปีให้หลัง
ศาลปกครองไทยก้าวไกลสู่สังคมโลก

	โดยเหตุที่วิชาการทางด้านกฎหมายมหาชน เป็นวิชาการที่มีพัฒนาการค่อนข้างช้ามาก เมื่อเทียบกับวิชาการดด้านกฎหมายแพ่ง เพราะกฎหมายมหาชนเป็นเรื่องเกี่ยวกับ การตรวจสอบการใช้อำนาจของผู้มีอำนาจในแผ่นดิน ในสมัยโบราณซึ่งการปกครองส่วนใหญ่เป็นเผด็จการ การพัฒนาการของกฎหมายปกครองจึงถูกยับยั้ง ขัดขวางมาตลอดในขณะที่กฎหมายแพ่งเป็นเรื่องกติกา ที่เกี่ยวกับปฏิสัมพันธ์ระหว่างคนในสังคม กฎหมายแพ่งจึงเกิดขึ้นง่ายกว่า และพัฒนามาพร้อมกับสังคมมนุษย์นับเป็นพันๆ ปี

	จนทำให้เป็นปัญหาสำคัญส่วนหนึ่งที่ทำให้การจัดตั้งศาลปกครอง ไม่ได้ครบตามเป้าหมายที่กฎหมายกำหนดไว้ แหล่งความรู้ทางด้านกฎหมายมหาชนที่สมบูรณ์แบบจะอยู่ที่ต่างประเทศ โดยเฉพาะประเทศที่มีการพัฒนาระบบกฎหมายปกครองและศาลปกครอง ชึ่งส่วนใหญ่เป็นประเทศที่ไม่ได้ภาษาอังกฤษ ที่ผ่านมาระยะ ๖ ปี ศาลปกครองไทย จึงได้พยายามสร้างความสัมพันธ์กับนานาประเทศ ในเรื่องความร่วมมือแลกเปลี่ยนวิทยากรเกี่ยวกับการปฏิบัติงานของศาลปกครอง และวิชาการด้านกฎหมายมหาชนมาตลอด เช่น การร่วมประชุมใหญ่กับประชาคมยุโรป ในเรื่องกฎหมายมหาชน การแลกเปลี่ยนบุคลากรเพื่อพัฒนาความรู้ ด้านการบริหารระบบงานคดีกับออสเตรเลีย เป็นต้น

	ในปี พ.ศ. ๒๕๕๐ นี้ ศาลปกครองไทยได้รับเกียรติเป็น เจ้าภาพในการจัดประชุมใหญ่สมาคมศาลปกครองสูงสุดระหว่างประเทศ (IASAJ) ครั้ง ที่ ๙

โดยประธานศาลปกครองสูงสุดของไทย ศาสตราจารย์ ดร. อักขราทร จุฬารัตน ซึ่งได้เลือกเป็นประธานสมาคมปกครองสูงสุดระหว่างประเทศ เป็นผู้รับผิดชอบดำเนินการ

	ทีนี้ก็มาถึงคำถามที่ทุกคนจะต้องถามก็คือ สมาคมศาลปกครองสูงสุดระหว่างประเทศคืออะไร ?

	ข้อมูลเกี่ยวกับสมาคมศาลปกครองสูงสุดระหว่างประเทศมีดังนี้

	สมาคมศาลปกครองสูงสุดระหว่างประเทศ หรือ IASAJ (Intermational Association of Supreme Administrayive Jurisdictions) จัดตั้งขึ้นในปี พ.ศ. ๒๕๒๖ (ค.ศ. ๑๙๘๓) โดยมีที่ทำการอยู่ที่กรุงปารีส ประเทศฝรั่งเศส

	นอกจากนี้ IASAJ มีวัตถุประสงค์ในการจัดตั้งสมาคมฯ เพื่อส่งเสริมให้มีการแลกเปลี่ยนข้อคิดเห็น และประสบการณ์ระหว่างองค์กรวินิจฉัยคดีปกครองของประเทศต่างๆ ไม่ว่าประเทศนั้นจะมีศาลปกครองสูงสุดเป็นเอกเทศต่างหาก จากศาลยุติธรรมหรือไม่ก็ตาม และไม่ว่าประเทศนั้นจะมีชื่อเรียกองค์กรวินิจฉัยคดีปกครอง ว่าอะไรก็ตาม { เช่นอาจเรียกว่าสภาแห่งรัฐ (Council of State) ศาลปกครอง (Administrative Tribunal, Administrative Division of Supreme Court,…)} แต่ต่างก็มีอำนาจในการพิจารณาวินิจฉัยคดีที่เป็นข้อพิพาท อันเกิดจากการกระทำของฝ่ายปกครอง

	เพื่อให้บรรลุตามวัตถุประสงค์ข้างต้น IASAJ จึงได้ริเริ่มและให้การสนับสนุน การศึกษาปัญหาข้อพิพาทต่างๆ ที่เกิดจากการกระทำของฝ่ายปกครอง การเผยแพร่และแจกจ่ายข้อมูลเกี่ยวกับวิธีพิจารณา และแนวคำวินิจฉัยข้อพิพาทแก่สมาชิกสมาคม ผู้ที่เกี่ยวข้อง หรือผู้ที่สนใจ ให้การสนับสนุนการติดต่อสื่อสารระหว่างสมาชิกสมาคม รวมไปถึงการเผยแพร่เอกสารต่างๆ ที่เกี่ยวข้องกับกิจกรรมการดำเนินการของสมาคม

	IASAJ ยังมีหน้าที่หลักในการจัดประชุมใหญ่ สมาคมศาลปกครองสูงสุดระหว่างประเทศ เป็นประจำทุก ๓ ปี เพื่อให้ประเทศสมาชิกทั้งหลายร่วมกันพิจารณาสภาพปัญหาต่างๆ เกี่ยวกับอำนาจหน้าที่ขององค์กรวินิจฉัยคดีปกครอง วิธีพิจารณาคดีปกครอง การพัฒนาประสิทธิภาพในการอำนวยความยุติธรรมทางการปกครอง และการคุ้มครองสิทธิเสรีภาพของประชาชน จากการกระทำทางปกครองที่ไม่ชอบด้วยกฎหมาย

	ภายใต้ IASAJ นั้น มีทั้งประเทศและองค์การระหว่างประเทศต่างๆ ซึ่งปัจจุบันมีจำนวนทั้งสิ้น ๙๗ ประเทศ/องค์การ โดยแบ่งออกเป็น ๓ ประเทศดังนี้

๑.สมาชิก (Member Jurisdictions)

	สมาชิกของ IASAJ ปัจจุบันมีจำนวนทั้งสิ้น ๖๑ ประเทศ/องค์การ เช่น ประเทศเจ้าภาพจัดการประชุมใหญ่ศาลปกครองสูงสุดระหว่างประเทศทั้ง ๘ ครั้งที่ผ่านมา ได้แก่ ฝรั่งเศส ตูนีเซีย ฟินแลนด์ ลักเซมเบร์ก อิตาลี โปรตุเกส เซเนกัล และสเปน รวมถึง ไทย ซึ่งเป็นเจ้าภาพจัดการประชุมใหญ่ ฯ ครั้งที่๙

๒. ผู้สังเกตการณ์ (Observers)

	ผู้สังเกตการณ์ของ IASAJ ปัจจุบันมีจำนวนทั้งส้น ๑๑ ประเทศ/องค์การ เช่น อังกฤษ ปากีสถาน สาธารณรัฐเช็ก และ องค์การสหประชาชาติ (United Nations Organization-UNO)

๓. ผู้ได้รับเชิญ (Invited Jurisdictions)

	ผู้ได้รับเชิญของ IASAJ ปัจจุบันมีจำนวนทั้งสิ้น ๒๕ ประเทศ/องค์การ เช่น สหรัฐอเมริกา เดนมาร์ก นิวซีแลน อินเดีย ญี่ปุ่น

	ประเทศต่างๆ ภายใต้ IASAJ มีระบบศาลที่แตกต่างทั้งที่มีระบบศาลคู่ และระบบศาลแบบศาลเดี่ยว

	ตัวอย่างประเทศภายใต้ IASAJ ที่มีระบบศาลเป็นแบบ “ศาลคู่” เช่น ฝรั่งเศส เยอรมัน อิตาลี ฟินแลนด์ ลักเซมเบร์ก โปรตุเกส เซเนกัล ออสเตรีย เบลเยี่ยม สาธารณรัฐ เฮลเลนิก (ประเทศกรีซ) รวมถึง ไทย หลังประกาศใช้รัฐธรรมนูญแห่งราชอาณาจักรไทย พุทธศักราช ๒๕๔๐

	ส่วนตัวอย่างประเทศภายใต้ IASAJ ที่มีระบบศาลเป็น “ศาลเดี่ยว” เช่น อังกฤษ สหรัฐอเมริกา แคนาดา เดนมาร์ก นิวซีแลนด์ ออสเตรเลีย อินโดนีเซีย อินเดีย ญี่ปุ่น

	นับตั้งแต่ปีแห่งการจัดตั้ง IASAJ พ.ศ.๒๕๒๖ (ค.ศ๑๙๘๓) จนถึงปัจจุบัน มีสมาชิกสมาคมสับเปลี่ยนกันเป็นเจ้าภาพจัดการประชุมใหญ่ สมาคมศาลปกครองสูงสุดระหว่างประเทศ รวม ๘ ครั้ง ดังต่อไปนี้

	๑) การประชุมครั้งที่ ๑ ณ กรุงปารีสประเทศฝรั่งเศส(December 1983-PARIS) หัวข้อการประชุม : “การควบคุมความชอบด้วยกฎหมาย ของการกระทำทางปกครองฝ่ายเดียวโดยองค์กรตุลาการ”

	๒) การประชุมครั้งที่ ๒ ณ เมืองตูนิสประเทศตูนีเซีย (December 1986 – TUNIS) หัวข้อการประชุม : “โอกาสของประชาชนในการเข้าถึงกระบวนการยุติธรรมทางปกครอง”

	๓) การประชุมครั้งที่ ๓ ณ เมืองเฮลซิงกิ ประเทศฟินแลนด์ (June 1989 – HELSINKI) ) หัวข้อการประชุม : “การดำเนินกระบวนพิจารณาคดีปกครองในศาล”

	๔) การประชุมครั้งที่ ๔ ณ ประเทศลักเซมเบิร์ก (June 1992 – LUXEBOURG) หัวข้อการประชุม : “ผลทางกฎหมายของคำพิพากษาในคดีปกครอง”

	๕) การประชุมครั้งที่ ๕ ณ กรุงโรมประเทศอิตาลี (March 1998 – Rome) หัวข้อการประชุม : “มาตรการชั่วคราวในคดีปกครอง”

	๖) การประชุมครั้งที่ ๖ ณ กรุงลิสบอนประเทศโปตุเกส (April 1998 – LISBON) หัวข้อการประชุม : “การบังคับใช้กฎหมายระหว่างประเทศโดยศาลปกครอง”

	๗) การประชุมครั้งที่ ๗ ณ เมืองดาการ์ประเทศเซเนกัล(April 2001 – DAKAR) หัวข้อการประชุม : “การคุ้มครองสิทธิเสรีภาพของปัจเจกชนโดยศาลปกครอง”

	๘) การประชุมครั้งที่ ๘ ณ กรุงมาดริดประเทศสเปน (April 2004 – MADRD) หัวข้อการประชุม : “การบังคับคดีปกครอง”

	สำหรับการประชุมครั้งที่ ๙ จะจัดขึ้น ณ กรุงเทพมหานคร ประเทศไทย ระหว่างวันที่ ๒๒ – ๒๔ พฤศจิกายน ๒๕๕๐ หัวข้อการประชุม : “สถานะของตุลาการ”

	ประเทศไทยนับเป็นประเทศแรกในภูมิภาคเอเชียที่ ได้รับเกียรติให้เป็นเจ้าภาพจัดการประชุมใหญ่ สมาคมศาลปกครองสูงสุดระหว่างประเทศ พร้อมกันนี้ประธานสมาคมสูงสุดของไทยได้รับบอบตำแหน่ง ประธานสมาคมศาลปกครองสูงสุดระหว่างประเทศ เป็นเวลา ๓ ปี นับตั้งต่วันที่ ๒๘ เมษายน ๒๕๔๗ จนถึงพิธีปิดการประชุมใหญ่สมาคมฯ ภายหลังการประชุมสัมมนาทางวิชาการครั้งที่ ๙ ในปี พ.ศ. ๒๕๕๐ เสร็จสิ้นลง ทั้งนี้ การประชุมใหญ่ครั้งที่ ๙ จัดขึ้นเพื่อเป็นการเทิดพระเกียรติพระบาทสมเด็จพระเจ้าอยู่หัว ในวโรกาสที่จะทรงมีพระชนมายุครบ ๘๐ พรรษาในปี พ.ศ. ๒๕๕๐

	หวังเป็นอย่างยิ่งว่า การประชุมสมาคมผู้ปกครองสูงสุดระหว่างประเทศ ครั้งที่ ๙ นี้คงจะส่งผลให้การพัฒนาระบบศาลปกครองไทยเกิดประสิทธภาพ และมีคุณภาพสูงขึ้น ซึ่งแน่นอนว่าถ้าเกิดมรรคเกิดผลเช่นนี้จริง ประโยชน์สุขและความเป็นธรรมที่จะเกิดกับราชการไทย และสังคมไทยคงมีขึ้นอย่างแน่นอน ▪

สรุป


	๖ ปี แล้วสำหรับการที่สังคมไทยมีหนทางที่เป็นรูปธรรม ในการแก้ไขปัญหาการ “หมดหนทาง” ที่จะเยียวยาให้เกิดความยุติธรรมภายในฝ่ายปกครอง (Exhaustion of Administrative Remedies) นั่นก็คือ การจัดตั้งศาลปกครองขึ้นมาเพื่อ “เป็นที่พึ่งสุดท้าย” สำหรับตัดสินกรณีพิพาทและหาทางออก ให้ข้อพิพาทที่ไม่อาจแก้ไขได้ภายในฝ่ายปกครอง


	๖ ปีที่ผ่านมา สังคมได้เห็นหลักฐานแห่งความพยายามของศาลปกครอง ในเรื่องการพัฒนาองค์กรและทุ่มเทความสามารถ ในการยุติข้อขัดแย้งทางปกครองให้กับราชการไทยและสังคมไทย ดังจะเห็นได้จากคำพิพากษาคดีต่างๆ ที่ปรากฎในสื่อมวลชนทั่วไป


	บทบาทหลักของศาลปกครองก็คือ หน้าที่อำนวยความยุติธรรม ฉะนั้นคำพิพากษาตัดสิน ของศาลปกครองในทุกเรื่องที่ผ่านมา จึงควรต้องเต็มเปี่ยมไปด้วยความยุติธรรม และผู้ที่จะบอกว่าผลงานคำตัดสินที่ผ่านมาของศาลปกครอง ในระยะเวลา ๖ ปี ว่ายุติธรรมหรือไม่ ก็คือสังคมและประชาชนคนไทย


	ในฐานะประชาชนคนหนึ่ง สำหรับผมคงไม่กล้าบอกว่าที่ผ่านมา คำตัดสินพิพากษาของศาลปกครองส่วนใหญ่ ยุติธรรมหรือไม่ แต่ผมมีข้อสังเกตว่าที่ผ่านมาสิ่งสะท้อนให้เห็นว่า ประชาชนส่วนใหญ่พอใจกับคำพิพากษาของศาลปกครอง เพราะรู้สึกว่า “ตัดสินได้ถูกต้อง” และถ้าเราเชื่อเหมือนอาจารย์กฎหมายมหาชนที่เชื่อว่า “ความยุติธรรมคือความรู้สึกของคนที่มีจิตใจปกติ ส่วนใหญ่ในสังคมรู้สึกว่า “ถูกต้อง” แล้ว” เราคงจะพอมองออกได้โดยไม่ต้องสงสัยเลย ว่าผลงานคำตัดสินพิพากษาของปกครองที่ผ่านมา “ยุติธรรมหรือไม่ เพียงไร!” ▪

รูปภาพ ภาพปกหลังหนังสือเรื่อง ..เล่าเรื่อง..ศาลปกครองไทย
พื้นปกเป็นสีแดงตรงกลางปกมีตราสัญลักษณ์ศาลปกครองสูงสุด
ถัดลงมามีข้อความว่า ศาลปกครอง และสำนักงานศาลปกครอง อาคารเอ็มไพร์ทาวเวอร์ (ชั้น ๓๑-๓๗, ๔๓) 
เลขที่ ๑๙๕ ถนนสาทรใต้ แขวงคันนายาว เขตสาทร กรุงเทพฯ ๑๐๑๒๐
โทรศัพท์ ๐ ๒๖๗๐ ๑๒๐๐-๖๓ สายด่วนศาลปกครอง ๑๓๕๕
ถัดลงมามีกรอบสี่เหลี่ยมสีน้ำเงินภายในกรอบสี่เหลี่ยมมีสัญลักษณ์ IASAJ
และมีข้อความว่า ศาลปกครองสูงสุดขอเชิญประชาชนชาวไทยร่วมเป็นเจ้าภาพ
การประชุมใหญ่สมาคมศาลปกครองสูงสุดระหว่างประเทศ ครั้งที่ ๙
วันที่ ๒๒-๒๔ พฤศศจิกายน ๒๕๕๐ ณ กรุงเทพมหานคร

